C 132/98
LV
Eiropas Savienības Oficiālais Vēstnesis
14.4.2023.
Ceturtdiena, 2022. gada 6. oktobris
19. pauž atzinību Krievijas pilsoņiem, kuri nosoda karu; nosoda to, ka Krievijas varasiestādes ir apcietinājušas tūkstošiem miermīlīgu protestētāju, un aicina viņus nekavējoties atbrīvot; 20. aicina Komisiju, EĀDD un dalībvalstis sākt apsvērt, kā nākotnē sadarboties ar Krieviju un kā tai palīdzēt sekmīgā pārejā no autoritāra režīma uz demokrātisku valsti, kas atsakās no revizionistiskas un imperiālistiskas politikas; uzskata, ka pirmais solis būtu ES iestāžu iesaistīšanās dialogā ar Krievijas demokrātiskajiem līderiem un pilsonisko sabiedrību un atbalsta mobilizēšanā to programmai, kas paredz demokrātisku Krieviju; atbalsta Krievijas demokrātijas centra izveidi, ko uzturētu Eiropas Parlaments; 21. atgādina, ka zemūdens eksplozijas Nord Stream cauruļvados notika laikā, kad tika atklāts jaunais Baltijas jūras cauruļvads, kas, šķērsojot Dāniju, savieno Norvēģiju un Poliju; uzskata, ka zemūdens eksplozijas Nord Stream cauruļvados nav nejaušība un ka arvien vairāk izskan aizdomas, ka tās ir valstiska rīcībspēka koordinētas un apzinātas rīcības rezultāts; uzskata — eksplozijas Nord Stream cauruļvados parāda, cik bīstama bija politika, kuras rezultātā palielinājās atkarība no Krievijas fosilā kurināmā, un to, ka enerģijas izmantošana par ieroci ir nonākusi jaunā pakāpē; aicina dalībvalstis pastiprināt un par prioritāti uzskatīt Eiropas kritiskās infrastruktūras, tostarp atkrastes cauruļvadu un kabeļu, aizsardzību, kā arī palielināt tās noturību pret ārējiem uzbrukumiem un vēl vairāk atbalstīt ES partneru noturību Austrumeiropā un Rietumbalkānos; aicina dalībvalstis veikt izmeklēšanu par Nord Stream gāzes cauruļvadu sabotāžu; uzskata, ka tīšās zemūdens eksplozijas ir uzbrukums videi ES; 22. aicina ES un tās dalībvalstis sadarboties ar starptautiskām struktūrām, lai vāktu pierādījumus un atbalstītu Starptautiskās Krimināltiesas veikto izmeklēšanu par kara noziegumiem, kas kopš 2014. gada 20. februāra pastrādāti Ukrainas teritorijā; 23. aicina izveidot starptautisku ad hoc tribunālu pret Ukrainu vērsto agresijas noziegumu iztiesāšanai, lai sauktu pie atbildības Putinu un visas Krievijas civilās un militārās amatpersonas, kā arī to pietuvinātās personas, kuras ir atbildīgas par kara izplānošanu, uzsākšanu un īstenošanu Ukrainā; 24. nosoda Krievijas daudzslāņaino stratēģiju, kuras mērķis ir visā pasaulē ieviest, pastiprināt un izplatīt nepatiesus un izkropļotus vēstījumus un “Russkij mir” neoimperiālistisko ideoloģiju; aicina ES un tās dalībvalstis piemērot sankcijas Krievijas vienībām, personām un citām režīmam pietuvinātām personām, kas izplata Krievijas radītu dezinformāciju, un veikt papildu pasākumus, lai cīnītos pret to, ka Krievija izmanto informāciju kā ieroci; 25. uzdod priekšsēdētājai šo rezolūciju nosūtīt Padomei, Komisijai, Komisijas priekšsēdētājas vietniekam / Savienības Augstajam pārstāvim ārlietās un drošības politikas jautājumos, dalībvalstu valdībām un parlamentiem, Eiropas Padomei, Eiropas Drošības un sadarbības organizācijai, Apvienoto Nāciju Organizācijas augstā cilvēktiesību komisāra birojam, ANO augstā komisāra bēgļu jautājumos birojam, Starptautiskajai Migrācijas organizācijai, Starptautiskajai Sarkanā Krusta komitejai, Starptautiskajai Krimināltiesai, Ukrainas prezidentam, valdībai un parlamentam, Krievijas Federācijas prezidentam, valdībai un parlamentam kā arī Baltkrievijas varasiestādēm.